Aanval by KZN-skool veroorsaak paniekArgieffoto bloot ter illustrasie. (Foto: Unsplash) Chaos het Woensdag by ŉ laerskool in KwaZulu-Natal geheers toe ŉ sekerheidswag aangeval is en ŉ bystander skote met ŉ gasgeweer gevuur het in ŉ poging om hom te help. Volgens inligting deur die polisie het ŉ onbekende man die middag omstreeks 13:00 toegang tot die terrein van Alston Primêre Skool in Pietermaritzburg bekom en een van die sekerheidswagte met ŉ skroewedraaier gesteek. ŉ Persoon wat die voorval sien gebeur het, het die sekerheidswag te hulp probeer snel deur ŉ gasgeweer af te vuur. Die vermeende aanvaller het daarna die persoon met die gasgeweer bestorm en óók met die skroewedraaier in die hand gesteek. “Hierdie voorval het ten aanskoue van die skool se leerders plaasgevind en die toeskouers was duidelik baie geskok en getraumatiseerd deur die gebeure,” het die KwaZulu-Natalse departement van onderwys in ŉ verklaring gesê. “In ŉ video wat vanaf ŉ ooggetuie gekry is, kan gesien word hoe leerders skreeuend weghardloop.” Volgens die departement is die vermeende aanvaller deur personeel op die skoolgrond in bedwang gebring en aan die polisie oorgegee. Lt. kol. Nqobile Gwala het bevestig die 40-jarige man is in hegtenis geneem en word aangekla van aanranding met die doel om ernstig te beseer. Die provinsiale departement sê hulle sal die polisie bystaan in hul ondersoek en ook hul eie ondersoek na die gebeure van stapel stuur. “Dit is kommerwekkend dat ons kinders blootgestel word aan hierdie vlak van geweld. Onderwysers sê ook hulle is bekommerd oor hulle en die leerders se veiligheid,” sê die onderwysdepartement.